Document ID: /fineweb-2-swissfilter-quality_10-filterrobots/filtered/01798.jsonl.gz/265

Was diese brinzeln ist kein Brunz sondern erste Sahne. Zum Glück ist diese Guttere nie leer.
Dr Albert Röschti het für äimool sälber dänggt -
die Zyt als Byylaag uff em Däller het im glänggt.
Drum loot dää Raffel-Flaade d SVP im Stich
jetz sin die andre Wüürscht halt wiider unter sich.
Händ iir das au vernoo? Jä, d Bilder hänn sich gliche.
Jetz het‘s scho wiider son e Schääse-Gaul verstriche!
Nit wägg de Dooledeggel, näi, die sin versiiglet.
Es heig en über e Eleggtrodrotti gschtriiglet!
Jetz het au d’Läitig vo dr BVB begriffe
dass s Personaal in syyne Pause kuum ka schiffe.
Drum hänggt me schyyns, damit die Käibe nümm so pfuttere,
an jeedi Ändstazioon, wo’s git e son e Guttere.
Die grieni Wälle bi de Wahle het is gfalle
mir hän dr Wandel gsee dur d Wandelhalle walle.
Do kaa dr Cassis knapp no „Zauberfoormle“ lalle –
scho isch dr Wandelhallewandel am verhalle.
Miir kippe Rattegift ins Voogelbaad im Gaarte,
mir spränge d Räägewasserdonne und mir waarte
versteggt im Komposcht mit me scharf dressierte Hund -
mir sin baraad wenn son e Diigermugge kunnt.
Jetz löön au mir als Bangg die äigne Lütt beschatte -
Zum Byspiil dää, wo unsre Helge hebt, die Ratte!
Uff dääre Noochuffnaam doo gseesch en allem a
grad im Bewäärbigsgsprööch bim Doggter FMH.
Do iebe d SP-Männer in dr Yoga-Stund
grad us Karrieeregrüünd dr „aabeluegend Hund“!
Zwüsch iirne Gnöchel unde sueche si bizyte
für’s näggscht Parteimandaat e feminyyni Syte.
Dr Ueli Muurer gniesst no kuurz vor syyner Ränte
bim Putin Kaaviaar und bim Schi Schibing en Änte -
und falls per Zytmaschiine d Gläägehäit erschyyni
wett är Spagetti mampfe mit em Mussolini.
Mir sin am Frauesträigg im zwäite Gliid marschiert –
hän gjoolt und pfiffe, gsunge, danzt und randaliert
und wüsse über d Glyychberächtigung sithäär:
Me hätt se gwunne, wenn si dää Wääg z gwinne wäär.
Uns goot’s wie allne do, mir hasse d Greta au.
Was si uns gmacht het? Jä, mir wüsses nit genau.
Die rettet d Wält und kunnt im Fäärnsee, wäisch wie schygg?
Und mir Ydiotte sin ins Franzi und Füsygg…
Im Grund gnoo sin „Alternative“ gaar nüt schlächts –
mir hän se linggs no gäärn und d Schwoobe hän se rächts.
Wobyy dr Naame döört dr Sach nit ganz entspricht -
will, wäär se wählt, für dää sin Wahle bald scho Gschicht.
Hoho hoho haha haha hahi haho!
Hoho hoho haha haha papi papo!
Haha haha hahu hahe haho hahi!
Das wäär denn d Abschiidsreed vom Hampe Wessels gsii.
Das mit em Glyych-Syy isch jo an sich nit so schwäär.
Zum Byspiiil si isch glyych wie si und är wie är.
Au si und är sin glyych, nur är isch bitzli ryycher.
Und im Diräggtverglyych isch är halt glyych no glyycher.
Me kaa uns gärn haa – mir sin uf Feissbug und Inschdagramm!
<email-pii>
2018 Brunzguttere
Jetz söll dr Hüppi schiins im Oschte d Wändi bringe
do mien die Wüürscht bim Schutte um ihr Lääbe springe!
Will‘ s isch eso, für jeede Matsch, wo die verliere
duet är zur Stroof e Stund lang s Training moderiere.
Es mäint dr Federer beriert im fiine Kittel:
I dangg dr Uni für dr Eeredoggterthittel!
Das isch mim Baaslerhäärz e liebe und e düüre.
I wiird en sachgerächt in Wollerau verstüüre.
Mir bstelle Güggelschänggel z Löitschebach im Reschti
Vier mol blutt und ooni „Biilagg“, daas isch‘s Beschti!
„Viel Spass bim naage, dämfall,“ mäint dr Källner droche,
will ooni Biilagg git‘s bi uns käi Fläisch am Gnoche“
Die Junge stöön uff dä „verpaggigsfrei Konsum“ -
wenn die e Güggli gseen kunnt vor dr Schnuure Schuum.
Wänn d Waare spüre und s Erlääbnis zämme gniesse:
Es isch käi Wunder muess d Condomeria schliesse!
Bi unsrem Kiosk, do hänggt scho jeede zwäite Fritig,
e riise Schild, wo stoot, dr Blocher kauft e Zitig.
Das dunggt is nöime duure zimlig überdriibe:
Mir kaufe dääglig zwäi und nie stoot öbbis gschriibe!
Mir stöön im Kunschtmuseum vor em nöischte Bild.
Mit Strich und Bölle, rächt abstraggt und zimlig wild.
S hett käi Struggtuur und überall lampt öbbis drii.
Das isch worschiinlig die „Museumsstrategie“.
E pflägte Bolzeschuss im Oberstiirn-Beräich.
Me bricht se uff, me ziet se ab, me chlopft se wäich.
Me losst se süüferli lo hange und lo bluete.
So goot‘s mit Säu, und au mit Städter, daas isch‘s guete.
Händ iir die Jünger gsee bim Joggeli vorusse?
Dr Glaube läbt, s hett Italiääner, Phoole, Russe.
Äi seelig Bätte, nur käi Schwizer sin drbii.
Die fiire Schlussverkauff im Thämpel wisawii.
Es phausiere Herzog de Meuron bim baue
vo Düürm und Ruumschiff zum in d Stadt e Lugge haue.
Die hän jo joorelang um Anerkennig grunge.
Schöön für si, isch jetz dr Durchbruch ändlig glunge.
Me will de Raucher au bim Baanhoof nütt me schängge.
Mir gseen scho d Schilder in dr Schalterhalle hängge:
Bitte rauchen Sie vorussen, dört bim Pfoschte.
Do innen stöören Sie e Huffe Lütt bim boschte.
E halbi Pony-Schääse und e Zääntel Gugge,
drei vo uns und zwäi Japaaner, wenn mr drugge,
e schlaffs Mimösli und e Hampfle Räppli, nass,
denn isch si voll, die nöii „Baasler Faasnachtsgass“.
So riss di zämme, heilandsagg, jetz chunnt e Doggter
säit zum Schääse-Gaul dr Kutscher, lueg, döört hoggt er.
Wenn är di frogt, wisoo de schwanggsch, no säisch “Arthroose”.
Und mach mr jo nit’s Kalb, sunscht losst er di no bloose!
Es stiigt dr Harnverluscht im Alter hütt frabbant
ab 59 scho, drum hett in Baaselland
au d Pegoraro schiins e Sach mit iirer Bloose
und mues bi jeedem Gschäft befüürchte s gieng in d Hoose.
Mir hän am Clarablatz Koranverdailer gsee
Und ihne groote: „S Goschdüm wäär sowit okee
Jetz brüücht’s no Laarve, wissi Häntsche wääre eedel
und au die Biechli kämte besser wägg als Zeedel.“
Uns isch s im Grund gnoo gliich was iir hütt Zoobe machet:
Ob iir mit Äier wärfed, brieled oder lached.
Mir singe äinewääg s Brogramm, do sin mir stuur –
will unsri Pointe sin UNESCO-Wältkultuur.
Mit em Rollator und dr Hand am Delifon
dribt in de Fingge do im Goldfischdäich d Frau Cohn.
Grad noch dr Moorgespitex het s se überschlaage
wo sii im Gaarte isch e Pokémon go jaage.
Was unterschäidet uns als Mensche vom Schimpans?
Es siige Hemmige und öppis mit em Schwanz.
Wobii me saage muess, im wisse Huus git s Lüt,
die unterschäidet vom Schimpans im Grund gnoo nüt.
Das Baasler Laadestäärbe macht is dieff bedroffe,
s hän in dr Innestadt bald nuur no d Kiirche offe.
Und falls au d Rettig vo dr Hauptboscht nit sött glinge -
wo aane söll me denn s Zalando-Päggli bringe?
Es duet e Ooberschugger sich bim Dürr beklaage:
Das kasch nit mache, Baschi, loos, ich bruuch dää Waage!
Am Moorge duen i d Faarte suuber degglariere
und zoobe mues en haa zum Uber-Gescht schoffiere.
Es stoot im Schutzaazuug en AKW-Inschpäggter
vor Beznau 2 und säit zum AKW-Diräggter:
S isch höggschti Zit, jetz muess me handle, sunscht git s Liiche –
i würd zur Sicherhäit d Fassade nöi lo striiche!
Es mäint d Frau Erdogan zu iirem Schatz bim Butze:
Dass duu so “süüberisch” wüürd miir jo an sich nutze.
S Brobleem isch nur, i wäiss nit was es söll bezwägge -
will das wo stinggt, das isch dr Drägg bi diir am Stägge!
Das nöie Kunschtmuseeum dunggt is wunderbaar.
Dä Bau het Stiil, dä Bau isch schlicht, dä Bau isch glaar.
Dä Bau isch chiq, dä Bau isch glatt, dä Bau isch nätt.
Es wüürd is fröie wenn dää Bau en IIgang hätt!
Mir hänn dr Iigang denn no gfunde, dangg de Schilder
und stöön im Kunschtmuseum – niene hängge Bilder.
Mir frooge liicht verdutzt e Wäärter: „D Kunscht isch woo?“
„Iir händ das falsch verstande, d Kunscht isch s IInekoo!“
E fiechte Furz statt Kassesturz, käi Glooria und käi Glanz...
Us „Sport aktuell“ wird „Sport vo gescht“ - d Arena striicht me ganz.
Statt „ Äine geege Hundert“ spiilt me „Käine geege mi“,
und was diir do grad gsee händ isch dr Faasnachtsgweerschnitt gsi!
Im Pfäffergässli stoot versteggt e Bluemedopf im Schatte,
dört drüber säiche d Hünd und nääbedraa verwääst e Ratte,
und s Gürggli, wo dört äinsam waggst, so grau und halb verdruggt,
das griegsch für 17 Stutz als "Urban Gardening" Produggt.
Im Joor 3000 macht in Bärn e guet dressierte Hund
bi Graabige im Untergrund e grauehafte Fund:
Im Gwölbekäller vonere antigge Kubble het s
e halb verfuulte Stuel und oobe druff d Anita Fetz.
Bim Väärsli brünzle hän mir disggutiert: Wäär s aadegwaat,
wenn mir äin wüürde singe üüber Staat und Kalifaat?
Mir hän doo gwüssi Hemmige, das wänn miir nid bestrite,
es isch z Öiroopa häiggel woorde Gränze z üüberschrite.
Wir möchten uns entschuldigen im Kampf um Ihr Vertrauen:
Wir haben Dreck geschleudert und ins Klima Gift gehauen!
Für Manipulation und Bschiss - Pardon! Wir hoffen fromm,
dass sie uns trotzdem weiter lesen. Freundlich, Markus Somm.
Es schiint dr Iislamismus in Helveetie Konjunggtuur z haa:
Vor allem uff em Land häig hütt fascht Jeedi scho e Buur ghaa!
Scho fascht kei Burka mee kaa me drfüür im Eglisee gsee -
dört möcht me schiinbaar nuur no Burka haa mit ckdt.
In Lieschtel hän si überlegt - Sii, das isch zum Stuune:
Au d Helfti an Kultuur läng an sich für e gueti Luune!
D Martullo-Blocher, wo dr Christoph uns zur Rettig schiggt
isch us em gliiche Holz wie äär, das hän miir schnäll erliggt.
Nuur wenn de gnauer aaneluegsch, so froggsch unwiderrueflig:
Was isch das für e Schriiner gsi, und waas macht dää ächt brueflig?
Dr Blatter säit zum Platini:
"S isch nid mini Schuld es isch dini!"
Do mäint dr Platini zum Blatter:
"Du bisch für mi gsi wiene Vater:
An Schuld han i nummene fiini, und mini isch dini,
me haftet für sini Bambini - ciao Sepp!"